Nóg vier doodgeskiet in KhayelitshaArgieffoto bloot ter illustrasie. (Foto: Andri Tambunan / AFP) Vier mense is Dinsdagaand – tydens die soveelste voorval vanjaar – in Khayelitsha, Kaapstad, doodgeskiet. Volgens brig. Novela Potelwa, polisiewoordvoerder, het die polisie omstreeks 19:00 inligting ontvang van verskeie geweerskote by die Madiba-supermark in R588 Sulani-weg. “Drie mense is op die toneel doodgeskiet, terwyl ’n vierde ernstig beseer is en per ambulans na die hospitaal gehaas is vir verdere mediese behandeling. Hy het later in die hospitaal aan sy beserings beswyk,” sê Potelwa. Die speurders van georganiseerde misdaad ondersoek die voorval en die motief is nog nie bepaal nie. Die identiteit van die slagoffers is ook nog nie bevestig nie. Hierdie voorval volg presies ’n maand nadat ’n skietvoorval op die hoek van Maphongwana- en Idadastraat ses mense se lewe geëis het. In Maart vanjaar is ses mense in die Enkanini- informele nedersetting doodgeskiet. Twee vroue en vier mans, tussen 18 en 27 jaar oud, is dood toe drie verdagtes lukraak skote op slagoffers in Lindelaweg afgevuur het. In nóg ’n voorval is vyf mense in die Endlovini- informele nedersetting doodgeskiet. Vier mans en ’n vrou is dood nadat onbekende skieters ’n sinkhuis in Monwabisi Park genader en losgebrand het. Maroela Media het vroeër berig kenners meen talle Wes-Kaapse speurders het nie voldoende opleiding nie, terwyl hul informante ook maar yl gesaai is. Die DA het ook onthul dat 20% van poste by die Khayelitsha-polisiestasie vakant is. Enigiemand met meer inligting wat lig op die onlangse voorval kan werp, kan die Stop Misdaadnommer by 08600 10111 skakel.